
Jorge Morel a klasszikus gitár történelmének kiemelkedő alakja, zeneszerzői tevékenysége a mai napig jelentős. Mivel egy napjainkban is aktív, de szerény komponistáról van szó, az életútjával foglalkozó szakirodalom igen csekély. Írásom kezdetéig magyar nyelven nem jelent meg publikáció ebben a témában, ezért TDK dolgozatom célja, hogy szélesebb körben is megismerhessék hazánkban Morel életét, munkásságát és jelentőségét az érdeklődők.

Morel stílusának jellegzetessége, hogy az argentin népzenét egyedi módon ötvözi a klasszikus hagyományokkal, illetve a jazz-zene egyes elemeivel. Az előadásra választott Sonatina (2. tétel) és a Danza Brasilera című kompozíciókon keresztül több oldaláról is megismerhetjük a zeneszerzőt – ez indokolja műsorválasztásomat. A Sonatina egy klasszikus zenei formákon alapuló zenemű, melyet jazz-zenére jellemző harmóniák színesítenek. A harmóniavilágában szintén jazz-hatást mutató Danza Brasilera ezzel szemben a Brazília zenei életét uraló szambán alapszik.

